চট্টগ্রাম দক্ষিণ জেলা আওয়ামী লীগের কার্যনির্বাহী কমিটির প্রভাবশালী সদস্য, সাবেক লোহাগাড়া উপজেলা আ.লীগ সাধারণ সম্পাদক ও সাবেক পদুয়া ইউনিয়ন পরিষদ চেয়ারম্যান ওমর ফারুককে আটক করেছে দুর্নীতি দমন কমিশন (দুদক)। শুক্রবার রাতে চট্টগ্রামের ষোল শহর এলাকা তাকে গ্রেফতার করা হয়। পারিবারিক কবরস্থানকে এলাকাবাসীর দেখিয়ে উন্নয়ন প্রকল্পের সরকারি বরাদ্দ আত্মসাতের মামলায় তাকে গ্রেফতাার করা হয়েছে বলে জানিয়েছেন চট্টগ্রাম বিভাগীয় দুদকের সহকারী পরিচালক এইচ এম আখতারুজ্জামান। জানা গেছে, ২০১০-১১ অর্থবছরে এলজিএসপির অধীন পদুয়া ভিটি কবরস্থানের সীমানা দেয়াল নির্মাণ প্রকল্পের (পূর্ব অংশ) ২২ হাজার ২৯৭ টাকা, পুদয়া ভিটি কবরস্থানের আভ্যন্তরীণ ওয়াক ওয়ে নির্মাণ প্রকল্পের (পূর্ব ও পশ্চিম অংশ) ৯৮ হাজার ৩৭৫ টাকা এবং পদুয়া মালিপাড়া কবরস্থানের ওয়াল নির্মাণের বরাদ্দকৃত ৫০ হাজার টাকা বরাদ্দ হয়। কিন্তু কবরস্থানের কোন উন্নয়ন না করে সরকারি বরাদ্দের সব টাকা তিনি আত্মসাৎ করেন। ২০১৫ সালের ২২ আগস্ট দুদকের চট্টগ্রাম বিভাগীয় কার্যালয়ের উপসহকারী পরিচালক খন্দকার আখেরুজ্জামান বাদী হয়ে ওমর ফারুকসহ ৪ জনের বিরুদ্ধে মামলা করেন। মামলার অন্যান্য আসামীরা হলো- এলজিইডির লোহাগাড়া উপজেলার উপসহকারী প্রকৌশলী আবু তৈয়ব, পদুয়া ইউপির সাবেক সদস্য আইয়ুব আলী ও স্থানীয় গণ্যমান্য হিসেবে প্রকল্পের সভাপতি নুরুল কবির।